AJAVAATLEJAD Amir Tsarfati & Jonathan Hessen
Shalom ja tere tulemast saatesse Ajavaatlejad!
Olen Jonathan Hessen. Galileast ühineb meiega Amir Tsarfati.
Kuidas läheb? - Hästi, tänan küsimast.
On kuum juulikuu, kuid saame hakkama.
Alustame palvega. Siis räägime plaanidest.
Reisid peagi Lõuna-Aafrikasse. Võid sellest rääkida.
Kuid palume esmalt Issandal meiega ühineda.
Isa, aitäh, et oleme sinu lapsed,
ja et võime kutsuda sind nimega Abba, Isa,
Kristuse vere ja ristitöö tõttu.
Anna meile tarkust
selle saate tegemiseks.
Aita meil mitte rääkida enda, vaid Sinu südame asju,
et Su Sõna võiks vaatajaid õnnistada ja toita.
Aitäh Isa Su plaanide, tõotuste ja armastuse eest.
Osutasid oma armastust selles,
et kui alles patus olime, suri Kristus meie eest.
Täname selle eest. Palvetame Tema nimel, aamen.
Sõidad Lõuna-Aafrikasse.
Tunnistan,
et minu arust on Lõuna-Aafrika üks maailma kauneimaid riike.
Inimesed on kaunid. Kahjuks on seal palju probleeme.
Viimastel kuudel on palju hävingut, nagu tulvaveed jms.
Rahvas on kannatanud. Oleme nende eest palvetanud.
Lähed sinna kirikutesse jutlustama.
Täpselt. See on mu teine teenistusreis LAV-i.
Oleme seda paar korda Covidi tõttu edasi lükanud.
Alati, kui on viletsust, Jumal ka puhastab oma lapsi.
Viletsus karastab iseloomu. Just iseloomu praegu vajamegi.
Loodan näha rohkesti tuliseid kristlasi.
Üks probleemidest on see, et kui läheb hästi, pole rahvas tuline.
Inimesed võtavad asju lõdvalt.
Piibel ütleb heebrea keeles: "Vayašmen Yešurun va'iv'at."
Yesurun, üks Iisraeli nimedest, läks rasva ehk sai ära hellitatud,
ja hakkas takka üles lööma; lõi Jumala välja ja tegutses isepäi.
Selline läänemaailm üldiselt ongi.
LAV-il on viimastel aastatel suuri raskusi olnud.
Kohtumiste põhjal, mis mul sealse rahvaga on olnud,
on neil siirast usku, nälga ja janu
uurida ja mõista Jumala Sõna
ning järgida kogu südamest Kristust.
Vaevu suudan ära oodata.
Külastame kuut linna vaid 16 päeva jooksul.
Käime Kaplinnas, Port Elizabethis,
Bloemfonteinis, Durbanis, Johannesburgis ja Pretorias.
Lisaks on meil hommikuüritusi väiksemale seltskonnale.
Külastame kolme jutlustajaga üheaegselt erinevaid kogudusi.
Tahame katta võimalikult suure piirkonna.
Julgustan kõiki vaatajaid osalema konverentsidel.
Julgustan neidki, kes regulaarselt saadet ei vaata:
hakake saadet jälgima. Uurime siin saates aegu,
selgitame neid ja anname inimestele lootust ja lohutust Sõnast.
Aamen. Just selleks me seda teemegi.
Teeme seda ainuüksi Isa teenimiseks,
oodates Tema naasmist, kes meid enda juurde viib.
Alustame kirjakohaga Jumala Sõnast.
Jesaja 52.
Mõni salm algusest.
Alustan heebrea keeles. Loe sina inglise keeles.
Siin öeldakse nii:
"Ärka, ärka, ehi ennast oma jõuga, Siion!
Pane selga oma ilusad riided, Jeruusalemm, püha linn!
Sest sinu sisse ei tule enam ümberlõikamatu ja rüve.
Puhasta ennast tolmust, tõuse üles, istu, Jeruusalemm,
su kaela köidikud on vallandunud, vang, Siioni tütar!
Sest nõnda ütleb Issand:
Hinnata teid müüdi ja rahata teid lunastatakse."
Täpselt. Jumal lunastab Jeruusalemma.
Jesaja 52: "Ärka, ärka, ehi ennast oma jõuga, Siion!
Pane selga oma ilusad riided, Jeruusalemm, püha linn!
Sest sinu sisse ei tule enam ümberlõikamata ja roojane!
Puhasta ennast tolmust, tõuse üles, vang Jeruusalemm,
vallanda oma kaela köidikud, vang Siioni tütar!
Sest nõnda ütleb Jehoova:
hinnata teid müüdi ja rahata teid lunastatakse!"
Prohvet Jesaja kirjutas selle rahvale,
kes viidi peagi maapakku.
Ta nägi juba assüürlasi lähenemas
ja seejärel baabülonlaste tulekut
prohvet Jeremija ajal
ning tulevast Jeruusalemma hävitamist.
Jesaja ootas päeva, mil juudid mõistavad,
et religioon pole vastus
ja et nende probleemiks on Issanda käskude vastane tegevus.
Seepärast ütles Jesaja, et neil olid köidikud kaelas.
Kui Issand Jeesus tuli aastate pärast Galileasse,
ütleb Piibel, et Jesaja sõnad Sebuloni ja Naftali maa kohta täitusid.
Rahvale, kes istus surmavarju orus, koitis valgus.
Surmavarju org.
Piibel ütleb Psalmis 107:
"Nad istusid pimeduses ja surmavarjus,
olid vangis viletsuses ja raudus,
sest nad olid tõrkunud vastu Jumala sõnadele
ja olid põlanud Kõigekõrgema nõuannet.
Siis ta alandas nende südant vaevadega;
nad komistasid, ja ei olnud aitajat.
Aga oma ahastuses nad kisendasid Issanda poole
ja tema päästis nad nende kitsikustest.
Ta viis nad välja pimedusest ja surmavarjust
ning rebis katki nende köidikud."
See on vaimne asi.
Köidikud rahva kaelas pole füüsilised köidikud.
Need on vaimsed. Need johtuvad mässust Jumala vastu.
Jumal tahab, et Iisraeli lapsed naaseksid Tema juurde.
Seepärast tuli Messias omade keskele.
Nad ei võtnud Teda vastu, ütleb Piibel,
kuid Ta ei hüljanud neid. Ta tuli Iisraeli juurde
ja Iisraeli kadunud lammaste juurde.
Jesaja prohveteeris seda peatükis 52.
Peatükis 53, mis mind Issanda juurde tõi,
räägitakse, kuidas köidikud purustatud saavad.
Sellega, et Jumal läkitas ühe inimese
ja pani Tema peale meie kõigi patud ja üleastumised.
Ja Tema veremete läbi on meile tervis tulnud.
Peatükk 52 on vahva, aga loe ka peatükki 53.
Näed lisaks prohveti lootusele ka lahendust,
mille Jumal andis aastaid pärast Jesaja prohveteeringut.
Julgustame kõiki vaatajaid lugema kogu Jumala Sõna.
See annab meile Sõna ja sisu.
See sisaldab mitmeid saladusi. See on täis tarkust ja teadmist.
Õnnistatud on need, kes otsivad tarkust.
Mainisid surmavarju ja kadunud lambaid.
Loeme Psalmi 23 heebrea ja inglise keeles.
"Issand on mu karjane, mul pole millestki puudust.
Haljale aasale paneb ta mind lebama, hingamisveele saadab ta mind;
tema kosutab mu hinge. Ta juhib mind õiguse rööbastesse oma nime pärast.
Ka kui ma kõnniksin pimedas orus, ei karda ma kurja,
sest sina oled minuga; su karjasekepp ja su sau, need trööstivad mind.
Sa katad mu ette laua mu vastaste silma all; sa võiad mu pead õliga,
mu karikas on pilgeni täis. Ainult headus ja heldus
järgivad mind kõik mu elupäevad ja ma jään Issanda kotta eluajaks."
"Jehoova on mu karjane, mul pole millestki puudust!
Haljale aasale paneb ta mind lebama, hingamiseveele saadab ta mind;
tema kosutab mu hinge! Ta juhib mind õiguse rööbastesse oma nime pärast!
Ka kui ma kõnniksin surmavarju orus, ei karda ma kurja,
sest sina oled minuga; su kepp ja su sau, need trööstivad mind!
Sa katad mu ette laua mu vastaste silma all; sa võiad mu pea õliga,
mu karikas on üleni täis! Ainult headus ja heldus
järgivad mind kõik mu elupäevad ja ma jään Jehoova kotta eluajaks!"
Vägev tõotus! Inglise keeles on siin sõna 'kindlasti'.
Kui uskuda ja loota Issandale, pole see 'võib-olla', vaid 'kindlasti'.
Siis räägitakse pääste igavesest perspektiivist.
Paulus kirjutas korintlastele,
et kui nad on pannud oma lootuse Kristusele vaid selles elus,
on nad inimestest kõige haletsusväärseimad.
Meie usk pole vaid praeguse hetke jaoks.
Seal on ka igavene perspektiiv.
Seepärast öeldakse Psalmis 92,
et kui õelad lokkavad nagu rohi ja kõik ülekohtutegijad õitsevad,
siis on see neile hävituseks igavesti.
Mingi hetk võib näida, et õelatel läheb hästi,
aga igaviku perspektiivist lähevad nad hukka.
Peame neist tõotustest kinni hoidma ja meeles pidama,
et see pole sprint.
Paulus õhutas võitlema,
võidujooksu lõpuni jooksma ja usku säilitama.
Vaid mõni hetk enne surma,
ütles ta, et on head võidujooksu jooksnud, selle lõpetanud
ja teda ootab õigsuse pärg.
Ta teadis, et ületab peagi finišijoone. See toimub Issanda juurde jõudes,
kas "hetkelise" surma kaudu siin või ülestõusmise kaudu,
kui seisame Tema ees oma kirgastatud ihudes.
Tõotused on imelised.
Paulus ütles: "Vaata, ma räägin teile saladuse:
me kõik ei sure, aga me kõik muutume,
äkitselt, silmapilkselt, viimase pasunaheli kõlades."
Meil on uskumatuid tõotusi.
Peame jooksma maratoni
ja olema sitked, vastupidavad ja kannatlikud.
Asjad ei muutu lihtsamaks, vaid raskemaks.
Kuid meil on imeline tõotus, kust tuleb kinni hoida.
Efeslaste 2 algab järgmiselt: "Jumal on teinud elavaks ka teid,
kes te olite surnud oma üleastumistes ja pattudes,
milles te varem käisite selle maailma ajastu viisil,
vürsti viisil, kellel on meelevald õhus,
vaimu viisil, kes nüüdki on tegev sõnakuulmatute laste seas;
kelle seas ka meie kõik varem käisime oma lihalikes himudes,
tehes liha ja mõtete tahtmist mööda,
ning me olime loomu poolest viha lapsed nagu teisedki.
Aga Jumal, kes on rikas halastuselt,
on meid koos Kristusega teinud elavaks oma suure armastuse pärast,
millega ta meid on armastanud, kuigi me olime surnud üleastumistes -
armu läbi te olete päästetud! -,
ning on meid koos temaga üles äratanud
ja asetanud taevasesse olukorda Kristuses Jeesuses,
et näidata tulevastel aegadel oma armu võrratut rikkust
helduses meie vastu Kristuses Jeesuses.
Sest teie olete armu läbi päästetud usu kaudu -
ja see ei ole teist enestest, vaid see on and Jumalalt -,
mitte tegudest, et ükski ei saaks kiidelda.
Sest meie oleme tema teos,
Kristuses Jeesuses loodud heade tegude tegemiseks,
nii nagu Jumal on juba enne meile seadnud, et me teeksime seda."
Aamen. Amir, kindlasti on palju inimesi,
kes on esimesed, mitte viimased.
Enamik meist.
Enamik inimesi
ei tunne armu ja päästet.
Mida võid selle kohta rääkida? Kuidas nende eest palvetada?
Kuidas võime elada
mitte tegude, vaid selle tõttu,
et peegeldame enda kaudu rahvastele Kristust?
Kui Peetrus tunnistas, et Jeesus on Messias,
elava Jumala Poeg, Filippuse Kaisarea aladel,
ütles Jeesus kohe: "Õnnis oled sa, Siimon, Joona poeg,
sest seda pole sulle ilmutanud liha ega veri, vaid minu Isa."
Hetk hiljem hakkas Jeesus rääkima tulevasest tagakiusust,
võimudele üleandmisest, kannatamisest, surmast
ja ülestõusmisest ning Peetrus sõitles Teda.
Ja Jeesus ütles: "Tagane minust, saatan." Seesama isik,
kes oli äsja öelnud, et Isa oli talle midagi ilmutanud!
Ja miks? Sest Peetrus uskus esmalt,
mida Püha Vaim, Isa, talle ütles selle kohta,
et Jeesus on lihaks saanud Jumal, kes tuli maailma meid päästma.
Seejärel eksis Peetrus maailma Messia-tõlgendusse,
mille järgi Ta hakkab valitsema ja kus meie patud pole probleemiks.
Just see vaevas Jeesust nii, et Ta ütles: "Tagane minust, saatan."
Patuprobleemist mööda ei saa.
Sellega tuleb tegeleda esmalt ja alles siis võib päästet nautida.
Inimene ei saa sündida uuestisündinuna.
Esmalt tuleb sündida veest.
Jeesus ütles ju Nikodeemusele, et tuleb sündida veest
ja Vaimust, et kuningriiki pääseda.
Paljud, kes nimetavad end kristlaseks, on religioossed.
Nad usuvad, et võivad pääste oma tegudega ära teenida.
Lugesid äsja, et pääste pole-- Armust olete päästetud saanud,
mitte tegude kaudu, et keegi ei saaks kiidelda.
Seejärel ta ütleb, et teid on loodud heade tegude jaoks.
See tähendab, et päästmise järel olete valmis headeks tegudeks.
Head tööd ei päästa. Pääste toob head tööd.
Siin on vahe. Paljud panevad vankri hobuse ette, mitte taha,
arvates, et head tööd viivad nad päästeni.
Asi on vastupidine. Pääste viib headele tegudele.
Heade tegude kaudu päästetud ei saa.
Lugesid äsja seda, mida Jesaja tahtis öelda jeruusalemlastele.
Ja sama tahtis Jeesus öelda Peetrusele.
Ja ütles seda ka naatsaretlastele.
Ta ütles, et Eelija ajal oli Iisraelis palju lesknaisi,
kuid ta läks vaid ühe sareptalase juurde,
ja Eliisa ajal oli palju pidalitõbiseid, kuid ta parandas vaid Naamani.
Usklikuks või kristlaseks ei sünnita.
Kui su sünnitunnistusel seisab "kristlane", tuleb see kustutada.
Kristlane on Kristuse järgija.
Tuleb uuesti sündida.
Kui tahad olla kristlane, tuleb otsustada Teda järgida.
Kui üldse midagi, peaks sünnitunnistusel seisma 'patune'.
Seejärel tuleb pääste, kus Vaim tõmbab inimest Issanda poole
ja inimene tunnistab Ta Issandaks, et oleme patused
ja seda, et vajame Teda. Saades päästetud üksnes armust,
järgnevad head teod.
Ei saa öelda, et ollakse uuestisündinud, kui jätkatakse--
Kujutleme, et sarimõrvar väidab, et on päästetud, kuid jätkab tapmist.
See ei käi nii.
Nii ei saa teha, sest see räägib, et pole toimunud mingit muutust.
Miski ei tõesta uuestisündi
ja valmidust headeks tegudeks.
Mis puudutab Iisraeli,
siis Iisrael peab loobuma oma religioossetest soovidest
ja mõistma, et see, kelle nad läbi torkasid, on tõotatud Messias.
Nii kirjutas Sakarja peatükis 12. Nad vaatavad Teda, kelle läbi pistsid,
ja kaeblevad tema pärast.
Tuleb jõuda sellesse punkti.
Hoosea 5:15 öeldakse: "Lähen tagasi oma kohale,
kuni nad on tunnistanud oma rikkumised
ja otsivad mind siiralt oma kannatuste tõttu."
Kui koged kannatusi ja märkad, et omast jõust ei piisa,
kuid toetud siiski religioonile, võid seda teha.
Kuid religioon ja head teod pole vastus.
Vastus on puhas toetumine Jeesuse ristitööle,
oma patuse oleku ja Jeesuse lõpetatud töö mõistmine,
Temale lootmine ja Tema uskumine. See, mis seejärel sisse tuleb,
Püha Vaim, Piibel nimetab seda kreeka keeles 'arrabon',
heebrea keeles 'eravon'.
See on meie pääste tagatis. Selle saab vaid Temasse uskudes.
Ta ütleb, et läkitab teise.
Ta pidi tulema, surema, üles tõusma ja minema,
et saata Püha Vaim.
Ja nüüd oleme maailma algusest ainsad inimesed,
kelles on see 'eravon'.
See on vägev, ja vajame seda,
et mitte usaldada oma tegusid, vaid Tema lõpetatud tööd.
Ja Jumala Sõna praktikasse panek
aitab meil elada Tema tahte kohaselt.
Ei tohi ka unustada, nagu Johannes ütles,
et Jeesus on Jumal. Lihaks saanud Jumal maa peal.
Loen Johannese 1:1-14, sest mu enda sõnad
ei suuda seda paremini seletada, kui siin kirjas on.
"Alguses oli Sõna ja Sõna oli Jumala juures ja Sõna oli Jumal.
Seesama oli alguses Jumala juures.
Kõik on tekkinud tema läbi ja ilma temata ei ole tekkinud midagi.
Mis on tekkinud tema kaudu, oli elu, ja elu oli inimeste valgus.
Ja valgus paistab pimeduses, ja pimedus ei ole seda omaks võtnud.
Oli Jumala läkitatud mees, nimega Johannes,
see pidi tunnistust andma, tunnistama valgusest,
et kõik hakkaksid tema kaudu uskuma.
Tema ise ei olnud valgus, vaid ta pidi tunnistama valgusest.
Tõeline valgus, mis valgustab iga inimest, oli maailma tulemas.
Ta oli maailmas, ja maailm on tekkinud tema läbi,
ja maailm ei tundnud teda ära.
Ta tuli omade keskele, ent omad ei võtnud teda vastu.
Aga kõigile, kes tema vastu võtsid,
andis ta meelevalla saada Jumala lasteks,
neile, kes usuvad tema nimesse, kes ei ole sündinud verest,
ei liha tahtest, ei mehe tahtest, vaid Jumalast."
Kui loeme seda, peaks igaüks meist--
Oleme kõik "Johannesed". Oleme kõik Johannesed selles mõttes,
et peaksime särama Lunastaja valgust
oma ümbruskonda, naabreile ja sõpradele, neid aidates,
julgustades ja kaitstes.
See pole alati kerge. Aga mida rohkem Jumalat otsime,
ja pühendume Tema Sõnale, seda rohkem muutume.
See peegeldub meist ka välja.
Piibel kutsub meid Kristuse saadikuiks.
Inimesed peaksid nägema meis Teda.
Jeesus ütles: "Mina olen maailma valgus."
Kuid Ta nimetas meid maailma valguseks ja ütles,
et kui inimesed meid näevad, ülistavad nad Isa.
Peame peegeldama Kristuse sarnasust
mitte au endale võtma.
Meid nähes peaksid inimesed Taevaisa ülistama.
Peame näitama inimestele Teda ja ainult Teda.
See, mida lugesid, oli eepiline.
See tõestab, et nagu Piibel ütleb,
sai Sõna lihaks ja elas meie keskel.
Seda Jesaja mõtleski, kui ütles Immaanuel, Jumal meiega.
Mõned juudid võivad kritiseerida: "Loed Johannesest."
Noh, loen siis Jesajast. See on ehk tuttavam.
Mõlemal juhul tuli Jumal Poja kujul
ja elas meie keskel.
Seepärast on Jesaja 7., 9., 11.
ja 53. peatükk eepilised.
Ma ei õppinud tundma Jeesust oma Päästjana
Uut Testamenti lugedes. Ma polnud seda kunagi lugenud.
Lugesin Vana Testamenti.
Lugesin Jesajat, eriti 53. peatükki. Võin rääkida,
et Uues Testamendis ei lugenud keegi Uut Testamenti.
Kõik, kes Uues Testamendis Jeesust uskuma hakkasid,
said päästetud Vana Testamendi tekstide alusel.
Uut Testamenti polnud veel kirjutatud.
Ütlen iisraellastele, et Jeesus on Messias.
Ma ei raja seda Uuele Testamendile,
mida muide tõotati Jeremija 31:31 kirjakohas.
Rajan kõik sellele, mida ütlesid prohvetid.
Seepärast Jeesus sõitleski jüngreid Emmause teel. Ta ütles:
"Oh, te mõistmatumad ja südamelt aeglased uskuma kõike,
mida prohvetid on rääkinud!" Tuleb seega uskuda,
ja hoida kinni Sõnast Jumala Sõnana, mitte inimeste Sõnana.
Kahjuks peame sellega lõpetama.
Lendad homme Lõuna-Aafrikasse.
Julgustan LAV-i vendi-õdesid Kristuses
uurima Amiri kodulehelt Behold Israel koosolekute graafikut.
Jumala õnnistust! Turvalist reisi!
Aitäh, head vaatajad kogu maailmas.
Jumal õnnistagu teid! Paluge rahu Jeruusalemmale ja päästet Iisraelile!
Järgmise korrani! Shalom!
Tõlge: Monika Jaaguri
Teisi TV7 saateid ja toimetuse artikleid
leiate meie kodulehelt aadressil www.tv7israelnews.com